Ir-Regolament (KE) Nru 1726/2001 tal-Parlament Ewropew u tal-Kunsill
tat-23 ta' Lulju 2001
li jemenda l-Artikolu 21 tar-Regolament tal-Kunsill (KE) Nru 1292/96 fuq il-politika ta' l-għajnuna fuq l-ikel u l-ġestjoni ta' l-għajnuna fuq l-ikel u operazzjonijiet speċjali fl-għajnuna fis-sigurtà ta' l-ikel
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunitajiet Ewropej, u b'mod partikolari l-Artikolu 179 tiegħu,
Wara li kkunsidraw il-proposta tal-Kummissjoni [1],
Waqt li jaġixxu b'mod konformi mal-proċeduri stabiliti fl-Artikolu 251 tat-Trattat [2],
Billi:
(1) L-Komunità u l-Istati Membri tagħha jieħdu sehem f'numru ta' ftehim internazzjonali marbuta mal-politika ta' l-għajnuna fuq l-ikel, ġestjoni ta' l-għajnuna għall-ikel u operazzjonijiet speċjali għas-sapport ta' sigurta ta' l-ikel, fosthom il-Konvenzjoni għall-Għajnuna ta' l-Ikel 1999.
(2) Dik il-Konvenzjoni kienet approvata bid-Deċiżjoni tal-Kunsill 2000/421/KE tat-13 ta' Ġunju 2000 mal-konklużjoni, f'isem il-Komunità Ewropea, tal-Konvenzjoni ta' l-Għajnuna fuq l-Ikel [3].
(3) Huwa neċessarju li l-Artikolu 21 tar-Regolament tal-Kunsill (KE) Nru 1292/96 [4] ikun addattat b'mod sostantiv bi qbil ma' l-Artikoli III u IV tal-Konvenzjoni għall-Għajnuna fuq l-Ikel 1999,
ADOTTAW DAN IR-REGOLAMENT:
Artikolu 1
L-Artikolu 21 tar-Regolament (KE) Nru 1292/96 huwa emendat kif ġej:
"Artikolu 21
1. Il-Kunsill, waqt li jaġixxi b'maġġoranza kwalifikata fuq proposta mill-Kummissjoni u wara li jikkonsulta l-Parlament Ewropew, għandu jiddeċiedi s-sehem tal-Komunità ta' l-ammont totali ta' għajnuna, jew f'tunnellati ta' qamħ ekwivalenti jew fil-valur jew f'għaqda ta' tunnellaġġ u valur, stabbilita fil-Konvenzjoni għall-Għajnuna fuq l-Ikel bħala l-kontribut totali sewwa tal-Komunità kif ukoll ta' l-Istati Membri tagħha.
2. Il-Kummissjoni għandha tikkordina l-operazzjonijiet tal-Komunità u ta' l-Istati Membri tagħha fir-rigward tal-forniment ta' għajnuna taħt il-Konvenzjoni għall-Għajnuna fuq l-Ikel u għandha tiżgura li l-kontribuzzjoni totali mill-Komunità u l-Istati Membri tagħha tkun almenu għolja daqs l-impenn li hemm provdut fl-imsemmija Konvenzjoni."
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel fit-23 ta' Lulju 2001.